孫使君飛蓬亭
作者：戴表元
朝代：宋

paragraphs: 江南澤國多烟水，年少輕身作遊子。
適來衰懶畏奔馳，忽見飛蓬平地起。
飛蓬主人人中仙，曾乘千斛凌風船。
船頭畫鼓催行酒，船尾紅妝歌采蓮。
收篙卷綸今尚樂，却悔從前風浪惡。
青雲裘褐一鷗身，白髮山林五湖客。
我來花霧紅霏霏，此蓬如山何處飛。
但當共坐索酩酊，溪塘過雨春魚肥。
君不見鴟夷名成滄海去，富貴畏人如脫兔。
又不見羊裘釣客桐江上，一出張皇動星象。
何如飛蓬主人亭上飲，醒與客論酣即寢。
寢酣忽作江湖夢，風雨漂摇蓬不動。